b'\n_START_ARTICLE_\nCouples for Christ\n_START_SECTION_\nOrganisasyon\n_START_PARAGRAPH_\nAng mga miyembro ng CFC ay pinagsasama-sama sa mga maliit na grupo na Household (binubuo ng 10 hanggang 12 miyembro, o 5 hanggang 6 na mag-aasawa), na pinangungunahan ng isang Household Head. Ang mga household ay bumubuo sa isang Unit, ang mga unit ay bumubuo sa isang Chapter, ang mga chapter ay bumubuo sa isang Cluster, at depende sa dami ng cluster ay maaaring bumuo ng isang Sector. Ang direksiyon ng mga ito ay nagmumula sa ihinahalal na International Council at Board of Elders, na siya namang napapailalim sa Elders Assembly, ang pagsasama-sama ng mga pinuno ng CFC sa Pilipinas at ibang bansa.\n_START_SECTION_\nAng Kabilang "CFC"?\n_START_PARAGRAPH_\nAng Foundation for Family & Life (FFL) ay isang tumiwalag na grupo ng mga dating pinuno ng CFC sa ilalim ng dating CFC Direktor na si Frank Padilla na inaakusahan ang komunidad ng CFC na nalihis na sa orihinal na misyon ng pagpapanibago ng buhay-pamilya at masyadong nabubuhos ang lakas sa Gawad Kalinga, na nakakasama sa kalusugang ispiritwal ng mga miyembro. Ang grupong ito, na nabuo sa Araw ng Muling Pagkabuhay ni Kristo (Abril 8), 2007, ay naunang tinawag ang kanilang sarili bilang "CFC Easter Group" or "CFC Restoration Movement". Sa mga sumunod na buwan ng paglala ng Krisis, ang grupong ito ay nabuo at naging CFCFFL, na may hangaring itaguyod muli, panatilihin, at palakasin ang totoong charism ng CFC._NEWLINE_Sa kabila ng kanilang pagtiwalag, sinasabi pa rin ng mga pinuno ng FFL na kabilang pa rin sila ng katawan ng CFC, na ayon sa kanila ay naiiba sa legal na katawang CFC Global Mission Foundation (na tinatawag nilang CFC-GK). Dahil dito, sinusubukan ng FFL na malista sa SEC bilang "Couples For Christ Foundation for Family and Life" (CFC-FFL), at ginagamit nila ang mga kagamitan, istruktura, at mga miyembro ng CFC sa kanilang pagbuo ng organisasyon. (Halimbawa na lamang nito ang kanilang pagkuha ng isa sa mga unang logo ng CFC nang walang pahintulot sa CFC, na kasalukuyan nilang ginagamit bilang logo.) Kinukwestyon din ng mga pinuno ng FFL ang Vatican at CBCP na pagkilala sa CFC; ayon sa kanila, dahil sila ay "CFC-FFL", may karapatan ang parehong grupo sa mga pagkilalang ito, o di kaya\'y dapat pagsikapan (o muling pagsikapan, sa kaso ng CFC) na makuha. (Tandaan nating si Frank Padilla ang CFC Director nung nakuha nito ang Vatican recognition)_NEWLINE_Sa kasalukuyan, marami nang obispo ang kumikilala sa FFL. Dahil sa isyu ng copyright, hindi pa natutupad ang pakana ng FFL na malista bilang "CFC-FFL". Samantala, hindi nawala ang Vatican at CBCP na pagkilala sa CFC; sa panig ng CBCP, hinikayat nila ang FFL na mag-rehistro sa bawat diyosesis upang magkaroon ng pagkilala na katulad sa CFC.'